
Előterjesztés
a Közgyűlés részére
Tisztelt Közgyűlés!
A nemzeti köznevelésről szóló 2011. évi CXC. törvény (a továbbiakban: Nkt.) 74. § (1) bekezdése alapján 2013. január 1-jétől az állam gondoskodik - az óvodai nevelés, a nemzetiséghez tartozók óvodai nevelése, a többi gyermekkel, tanulóval együtt nevelhető, oktatható sajátos nevelési igényű gyermekek óvodai nevelése kivételével - a köznevelési alapfeladatok ellátásáról. A Kormány a 2016. december 31-ig hatályos, a Klebelsberg Intézményfenntartó Központról szóló 202/2012. (VII.27.) Korm. rendelet 3. § (1) bekezdése c) pontjában az állami köznevelési közfeladat ellátásában fenntartóként részt vevő szervként, ennek keretében az állami fenntartású köznevelési intézmények fenntartói jogai és kötelezettségei gyakorlására 2013. január 1-jei hatállyal a Klebelsberg Intézményfenntartó Központot (a továbbiakban: KLIK) jelölte ki. A 202/2012. (VII.27.) Korm. rendelet 2017. január 1-jén hatályát vesztette. 
Az Nkt. – 2016. december 31-ig hatályos – 74. § (4) bekezdése alapján a 3000 főt meghaladó lakosságszámú települési önkormányzat gondoskodott - a szakképző iskola kivételével - az illetékességi területén lévő összes, saját tulajdonában álló, az állami intézményfenntartó központ által fenntartott köznevelési intézmény feladatainak ellátását szolgáló ingó és ingatlan vagyon működtetéséről. 
A működtetés keretében Budapest Főváros Önkormányzata (a továbbiakban: Fővárosi Önkormányzat) a KLIK-kel 2012. december 20-án, 2013. július 31-én és 2013. október 9-én kötött használati szerződések és az Nkt. 76. §-ában foglaltak alapján ellátta a működtetési feladatokat.
Az állami köznevelési közfeladat ellátásában fenntartóként részt vevő szervekről, valamint a Klebelsberg Központról szóló 134/2016. (VI. 10.) Korm. rendelet alapján a köznevelési intézmények fenntartásával és működtetésével kapcsolatos feladatok ellátása céljából a KLIK-ből a területi szervei 2017. január 1-jével kiváltak, és a Korm. rendeletben meghatározott tankerületi központba olvadtak be, a KLIK központi szerve 2017. január 1-jétől Klebelsberg Központ néven működik tovább. A Fővárosi Önkormányzat illetékességi körébe tartozó köznevelési intézmények fenntartói jogai és kötelezettségei tekintetében 2017. január 1-jétől a KLIK jogutódja a Tankerületi Központ.
Az Nkt. 2017. január 1. napjától hatályos 74. § (4) bekezdése alapján a tankerületi központ által fenntartott köznevelési intézmény feladatainak ellátását szolgáló, települési önkormányzati tulajdonú ingatlan és ingó vagyonra vonatkozóan a tankerületi központot ingyenes vagyonkezelői jog illeti meg mindaddig, amíg a köznevelési közfeladat a tankerületi központ részéről történő ellátása az adott ingatlanban meg nem szűnik. 
Az Nkt. 99/G. § (1) bekezdése értelmében a tankerületi központ által fenntartott, települési önkormányzat által működtetett köznevelési intézmény 76. §-ban meghatározott működtetésével kapcsolatos jogviszonyokból származó jogok és kötelezettségek a tankerületi központot 2017. január 1-jétől illetik meg, illetve terhelik. 
Az Nkt. – 2017. december 31-ig hatályos – 99/H. § (1) bekezdése szerint 2016. december 31-én települési önkormányzat által működtetett köznevelési intézmény köznevelési feladatainak ellátását szolgáló mindazon települési önkormányzati vagyon és vagyoni értékű jog (a továbbiakban: vagyon) leltár szerint 2017. január 1-jén a területileg illetékes tankerületi központ ingyenes vagyonkezelésébe került.
Fenti rendelkezések alapján a Fővárosi Önkormányzat és az Észak-Budapesti Tankerületi Központ (a továbbiakban: Tankerületi Központ) között 2016. december 20. napján FPH079/1787-27/2016. számon nyilvántartott vagyonkezelési szerződés (a továbbiakban: vagyonkezelési szerződés) jött létre a Tankerületi Központ feladatellátását szolgáló ingatlanok, valamint az ingatlanokban található ingóságok ingyenes vagyonkezelésbe adása tárgyában. A vagyonkezelési szerződés 2018. szeptember 30-án FPH079/1167-6/2018. számon módosításra került további ingatlanrész vagyonkezelésbe adása tárgyában. 
A vagyonkezelési szerződés 2019. július 9-én ismételten módosításra került a Budapest IV. kerület 75603 helyrajzi szám alatt felvett, természetben 1048 Budapest, Megyeri út 45. szám (Németi Ernő utca 075603 hrsz.) alatti ingatlan (a továbbiakban: Ingatlan) köznevelési közfeladatellátáshoz történő ingyenes vagyonkezelésbe adása tárgyában. A vagyonkezelési szerződés és módosításai jelen előterjesztés 1. számú mellékletét képezi.
A Tankerületi Központ igazgatója 2020. január 15-én kelt levelében (2. számú melléklet) jelezte, hogy az Ingatlan felújításához, illetve átépítéséhez nem tudta előteremteni a szükséges forrásokat, ezért kezdeményezi a vagyonkezelési szerződés ismételt módosítását a vagyonkezelői jog megszüntetése érdekében. A vagyonkezelői jog időközben a Tankerületi Központ javára az ingatlannyilvántartásba bejegyzésre került, de az Ingatlan birtokbaadására a Tankerületi Központ kérésére nem került sor. Az ingatlan tulajdoni lapja jelen előterjesztés 3. számú mellékletét képezi.
[bookmark: _Hlk32572631]Mindezek alapján szükséges a vagyonkezelési szerződés módosítása. A vagyonkezelési szerződés 3. számú módosítása jelen előterjesztés 4. számú mellékletét képezi. A többszöri vagyonkezelési szerződés módosítások miatt indokolt a módosításokkal egységes szerkezetű vagyonkezelési szerződés elfogadása, mely jelen előterjesztés 5. számú mellékletét képezi. A vagyonnyilvántartás módosítására nincs szükség tekintettel arra, hogy az Ingatlan birtokbaadására nem került sor, így a Tankerületi Központ sem módosította a nyilvántartását.
A Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet (a továbbiakban: Vagyonrendelet) 29. § (5) bekezdése szerint a vagyonkezelői jog létesítéséről szóló szerződés jóváhagyásáról, megkötéséről a Fővárosi Közgyűlés dönt. A Vagyonrendelet 33.§-a szerint fővárosi vagyon ingyenesen kizárólag közfeladat ellátása céljából, a közfeladat ellátásához szükséges mértékben adható vagyonkezelésbe. Budapest Főváros Önkormányzata Szervezeti és Működési Szabályzatáról szóló 1/2020. (II. 5.) Főv. Kgy. rendelet 40. § j) pontja szerint minősített szavazattöbbség szükséges az önkormányzati vagyon ingyenes vagy kedvezményes vagyonkezelésbe adása esetében.
Kérem a Tisztelt Közgyűlést, hogy az előterjesztést megtárgyalni és az alábbi határozati javaslatot elfogadni szíveskedjen.
Határozati javaslat
A Fővárosi Közgyűlés úgy dönt, hogy:

jóváhagyja és megköti Budapest Főváros Önkormányzata és az Észak-Budapesti Tankerületi Központ által kötött vagyonkezelési szerződés 3. számú módosítását az előterjesztés 4. számú melléklete szerinti tartalommal, valamint a módosításokkal egységes szerkezetű vagyonkezelési szerződést az előterjesztés 5. számú melléklete szerinti tartalommal és felkéri a főpolgármestert a szerződés aláírására. 

határidő:	döntést követő 90 nap
felelős: 	Karácsony Gergely főpolgármester
Határozathozatal módja:
A határozati javaslat elfogadása minősített szavazattöbbséget igényel.

Budapest, 2020. február

